S-148/2008

Mál þetta, sem þingfest var og dómtekið 26. þessa mánaðar, er höfðað af lögreglustjóranum á Sauðárkróki 7. júlí 2008 á hendur J-kk-þgf B-kk-þgf J-kk-þgf, fæddum 18. október 1987, til heimilis að Melasíðu 8m, Akureyri, ,,fyrir fíkniefnalagabrot, með því að hafa að morgni laugardagsins 31. maí 2008, haft í vörslum sínum 1,29 grömm af amfetamíni, 0,93 grömm af maríjúana og 1,16 grömm af hassi; en ákærði hafði falið efnin í klæðningu bifreiðarinnar FK-629 farþegamegin við gírstöng, þar sem þau fundust eftir að lögregla hafði stöðvað för ákærða á bifreiðinni á Sauðárkróksbraut, skammt sunnan Sauðárkróks.

Brot ákærða teljast varða við 2. gr., sbr. 5. og 6. gr. laga um ávana- og fíkniefni nr. 65/1974 með áorðnum breytingum, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar. Þess er jafnframt krafist að ofangreind fíkniefni, sem lögregla lagði hald á við rannsókn málsins (efnaskrárnr. 13879), verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.”

II

Ákærði sótti ekki þing og boðaði ekki forföll þegar málið var þingfest 26. ágúst sl. Málið er því dæmt með vísan til 1. mgr. 126. gr. laga um meðferð opinberra mála nr. 19/1991 enda er þess getið í fyrirkalli sem birt var fyrir ákærða sjálfum á lögmætan hátt 28. júlí sl. að svo mætti fara með málið.

Þar sem ákærði hefur ekki látið málið til sín taka verður með vísan til þess sem að framan er rakið að líta svo á að hann viðurkenni háttsemi þá sem honum er í ákæru gefin að sök og telst sök hans þar með nægilega sönnuð enda er ákæran í samræmi við gögn málsins og brot hans þar réttilega fært til refsiákvæða.

Ákærði á að baki nokkurn sakarferil en við úrlausn máls þessa skiptir einkum málið að hinn 8. júní 2007 var hann dæmdur í þriggja mánaða fangelsi, skilorðsbundið til þriggja ára, fyrir brot gegn lögum um ávana- og fíkniefni og fjársvik. Í þeim dómi var dæmdur með dómur frá 15. júní 2006 en þá var ákærða gert að sæta 30 daga fangelsi fyrir þjófnað en refsingin skilorðsbundin til þriggja ára. Brot það sem ákærði hefur nú verið sakfelldur fyrir var framið áður en hann var dæmdur til að greiða 50.000 króna sekt fyrir brot gegn lögum um ávana- og fíkniefni hinn 3. júní sl. Ber því með vísan til 78. gr. almennra hegningarlaga nr. 19/1940 að gera honum hegningarauka. Þegar horft er til þess að ekki er um mikið magn fíkniefna að ræða þykir rétt, þrátt fyrir sakarferil ákærða, með heimild í 60. gr. nefndra laga nr. 19/1940 að láta skilorðsdóminn haldast og dæma ákærða til refsingar án þess að skilorðsdómurinn verði tekinn upp. Refsing ákærða þykir hæfilega ákveðin 60.000 króna sekt til ríkissjóðs en fjögra daga fangelsi komi í stað sektarinnar verði hún ekki greidd innan fjögurra vikna.

Með vísan til kröfugerðar ákæruvalds, gagna málsins og tilgreindra lagaákvæða í ákæruskjali, ber að gera upptæk fíkniefni, svo sem í dómsorði greinir.

Sakarkostnaður hefur ekki fallið til við meðferð máls þessa.

Málið sótti B-kk-nf M-kk-nf M-kk-nf fulltrúi lögreglustjórans á Sauðárkróki.

H-kk-nf H-kk-nf dómstjóri kveður upp dóm þennan.

DÓMSORÐ

Ákærði J-kk-nf B-kk-nf J-kk-nf greiði 60.000 króna sekt til ríkissjóðs en sæti fangelsi í fjóra daga verði sektin ekki greidd innan fjögurra vikna.

Enginn sakarkostnaður hefur fallið á málið.

Upptæk eru 1,29 grömm af amfetamíni, 0,93 grömm af maríjúana og 1,16 grömm af hassi sem haldlögð voru við rannsókn málsins.

H-kk-nf H-kk-nf.